Зэмызэгъ, зэгурымыIуэ яхэткъым
Мы тхыгъэмкIэ фэдгъэцIыхуну дызыхуей, Кхъуэтепыхьэхэ япхъу, Заптийхэ я нысэ Татьянэ Хьэрэбий и пхъур Къэрэгъэш къуажэм къыщалъхуащ.
Заптий Татьянэ Курыт школыр ехъулIэныгъэкIэ абы къыщиуха нэужь, Къэбэрдей-Балъкъэр къэрал университетым щIэныгъэ нэхъыщхьэ щызригъэгъуэтащ — биологиемкIэ и къудамэр къиухащ икIи езыр щеджа школым игъэзэжащ а предметыр щIэблэм яригъэджыну. Гудзакъэ хэлъу зи IэнатIэм пэрыт, пщэрылъ къыщащI къалэнхэри хьэлэлу зыгъэзащIэ Татьянэ саугъэтхэмрэ щытхъу тхылъхэмрэ куэдрэ къыхуагъэфэщащ.
Къэрэгъэш къуажэм етIуанэ школ дащIыхьа нэужь, щIэныгъэфI зыбгъэдэлъ, зи лэжьыгъэ къызэгъэпэщыкIэкIи адрейхэм щапхъэ яхуэхъу Заптийр унафэщIу абы ягъэкIуащ. А школми цIэ езым фIищыжащ — «гуапагъэмрэ гугъапIэмрэ я еджапIэ».
2008 гъэ лъандэрэ пэрытщ Татьянэ а IэнатIэ мытыншми, абы и гуащIэшхуэ хилъхьэу, щIэблэм я къэкIуэнур зыхуэдэнур нобэ абыхэм ягъуэт щIэныгъэмрэ гъэсэнымрэ куэдкIэ зэрелъытар зыхищIэу, еджапIэм и лэжьыгъэр еунэтI. Езыри къыкъуэт гупри я къару емыблэжу зэрылажьэрщ зи фIыгъэр школыр республикэм щынэхъыфIхэм зэрыхабжэр, щIэныгъэкIэ, хьэл-щэнкIэ, къабзагъэкIэ къазэрыхэщыр.
Шэч хэмылъу, унафэщIми елъытащ игъэлажьэ гупым хэтхэм я зэхущытыкIэр зыхуэдэнури. Татьянэ и нэIэ щIэтхэм яхэткъым зэмызэгъ, зэгурымыIуэ. УнафэщI, егъэджакIуэ гумызагъэр еш имыIэу хущIокъу и еджакIуэхэм цIыху нэс къахищIыкIыным, щIэныгъэфI ябгъэдэлъу, зыхэтхэм яхэзагъэу балигъ гъащIэм ахэр хигъэхьэным.
Къыхэзгъэщыну сыхуейщ Татьянэ зэрыцIыху щабэр, текIуэн щымыIэ жыхуаIэм хуэдэу адыгэ хабзэм зэрытетыр. Псэлъэрейкъым ар, ауэ и жьэм къыжьэдэкIа дэтхэнэ зы псалъэри апхуэдизкIэ купщIафIэщи, гъащIэм уригъэгупсысу, и зэпIэзэрытагъымкIэ удихьэхыу апхуэдэщ.
ЦIыхубзхэм я дунейпсо махуэшхуэм ирихьэлIэу Татьянэ сехъуэхъуну сыхуейщ и гъащIэр щIэращIэу, узыншагъэ быдэрэ гукъыдэжрэ иIэу и лэжьыгъэ мытыншым икIи мыхьэнэ ин дыдэ зиIэм дяпэкIи илъэс куэдкIэ пэрытыну!
ЖЫЛОКЪУЭ Люсаннэ.
